**Christabel Gertrude Marshall** (24. oktober 1871–20. oktober 1960), også kjend som **Christopher Marie St John,** var ein britisk aktivist for røysterett for kvinner og forfattar. 

Marshall levde i eit ménage à trois med kunstnaren Clare Atwood og skodespelaren, teaterregissøren, produsenten og kostymedesigneren Edith Craig frå 1916 til Craig døydde i 1947.

Liv og virke
------------

Marshall var fødd i Exeter som det yngste av dei ni barn til romanforfattaren Emma Marshall, fødd Martin (1828-1899), og Hugh Graham Marshall (ca. 1825-1899), som var leiar for West of England Bank. Ho endra namnet sitt etter at ho konverterte til katolisismen i vaksne alder. Etter å ha teke BA i moderne historie ved Somerville College i Oxford, blei Marshall sekretær for forfattaren Mrs Humphry Ward, lady Randolph Churchill og av og til sonen hennar Winston Churchill.

For å forfølgja målet sitt om å bli dramatikar, gjekk Marshall til scena i tre år for å læra scenekunst, og verka av og til som sekretær for skodespelaren Ellen Terry. Ho budde i lag med dottera til Terry, Edith Craig, frå 1899 til Craig døydde i 1947. Dei budde saman ved Smith Square og så i 31 Bedford Street i Covent Garden og Priest's House i Tenterden i Kent. Tilhøvet deira blei spent då Craig tok imot eit frieri frå komponisten Martin Shaw i 1903, og Marshall freista å ta livet av seg. Det enda opp med at ekteskapet ikkje blei noko av. I 1916 flytta kunstnaren Clare «Tony» Atwood saman med Marshall og Craig, og dei tre budde saman til Craig døydde i 1947.

I 1900 gav Marshall ut den fyrste romanen sin, *The Crimson Weed*, som tek tittelen frå ein omdanning av det tradisjonelle symbolet den raude rosa. Som feminist blei ho i 1909 medlem av Women's Social and Political Union (WSPU). Ho hadde tidlegare arbeidd for Women Writers' Suffrage League og Actresses' Franchise League.

I 1909 dramatiserte Marshall Cicely Hamilton si novelle «How The Vote Was Won», og stykket blei populært blant grupper som kjempa for kvinneleg røysterett over heile Storbritannia. Også i 1909 var Marshall med ein WSPU-delegasjon til Underhuset i Storbritannia, og skreiv artikkelen «Why I Went on the Deputation» for tidsskriftet *Votes for Women* i juli 1909. I november 1909 opptredde Marshall opp som den kvinnelege soldaten Hannah Snell i Cicely Hamilton sitt stykke *Pageant of Great Women*, regissert av Edith Craig. Med Hamilton skreiv ho òg *The Pot and the Kettle* (1909), og med Charles Thursby *The Coronation* (1912). I mai 1911 var stykket hennar *The First Actress* eit av dei tre skodespela i den fyrste produksjonen til Craig sitt teaterselskap Pioneer Players. Marshall sine stykke *Macrena* og *On the East Side* blei sette opp av Pioneer Players, og det same blei omsetjinga hennar (med Marie Potapenko) av *The Theatre of the Soul* av Nikolai Evreinov.

Marshall konverterte til katolisismen i 1912 og tok namnet St John. Ho, Edith Craig og Clare Atwood var vennar med mange kunstnarar og skribentar, inkludert den lesbiske forfattaren Radclyffe Hall, som budde nær dei i Rye. Som Christopher St John gav ho ut den sjølvbiografiske romanen sin *Hungerheart* i 1915, som ho hadde byrja på i 1899, og som ho bygde på tilhøvet sitt med Edith Craig og sitt eige engasjement i kampen for røysterett. St John blei hyra av Ellen Terry til å bistå med ulike publikasjonar. Etter at Terry døydde i 1928 gav St John ut *Shaw-Terry Correspondence* (1931) og Terry sine *Four Lectures on Shakespeare* (1932). St John og Craig reviderte og redigerte Terry sine *Memoirs* (1933). Etter at Edith Craig døydde i 1947, hjelpte St John og Atwood til med å driva Ellen Terry Memorial Museum. Nokre av papira til St. John har overlevd i Ellen Terry og Edith Craig Archive hjå National Trust.

Marshall døydde av lungebetennelse i samband med hjartesjukdom i Tenterden i 1960. Marshall og Atwood er gravlagde saman ved St John the Baptist's Church i Small Hythe. Oska til Craig skulle òg gravleggjast der, men då Marshall og Atwood døydde, var oska blitt tapt, og det blei passert eit minnesmerke i kyrkjegarden i staden.

Kjelder
-------

1. 1 2  Holroyd, Michael. *A Strange Eventful History*, Chatto and Windus, 2008
2. ↑  Review *A Strange Eventful History: The Dramatic Lives of Ellen Terry, Henry Irving, and Their Remarkable Families* by Michael Holroyd, 23 March 2009, *Los Angeles Times*
3. ↑  *Charlotte Perkins Gilmore: Optimist Reformer*. Jill Rudd & Val Gough (editors), University of Iowa Press, p. 90 (1999) Google Books
4. ↑  Law, Cheryl. *Suffrage and Power: the Women's Movement, 1918-1928*. i B Tauris & Co, p. 221 (1997) Google Books
5. 1 2  Cockin, Katharine. "St John, Christopher Marie (1871–1960)", *Oxford Dictionary of National Biography*, Oxford University Press, 2004, accessed 11 March 2010
6. 1 2  Cockin, Katharine. *Edith Craig (1869-1947): Dramatic Lives*, Cassell (1998)
7. 1 2  Crawford, Elizabeth. *The Women's Suffrage Movement: A Reference Guide, 1866-1928* UCL Press (1999)
8. ↑  «A Curious Encounter at St Ives · Meanjin · Literacy in Australia · Melbourne University Publishing · Classic English Literature Books · Australian Literary Journals & Magazines». Arkivert frå originalen 2 January 2015. Henta 12. januar 2015.
9. ↑  Cockin, Katharine. *Women and Theatre in the Age of Suffrage: The Pioneer Players 1911-25*, Palgrave, 2001
10. ↑  Ellen Terry, Spheres of Influence, edited by Katharine Cockin, Pickering & Chatto 2011
11. ↑  AHRC Ellen Terry and Edith Craig Archive Database
12. ↑  *Edy was a Lady*, by Ann Rachlin, Troubador Publishing Ltd, 2011, pg 62

* *Denne artikkelen bygger på «Christabel Marshall» frå Wikipedia på engelsk, den 6. september 2023.*


|  |  |
| --- | --- |
| Autoritetsdata | 
* WorldCat
* VIAF
* LCCN
* ISNI
* BNF
* BNF (data)
* SUDOC
* NKC

 |